ORDE do 15 de decembro de 2008 pola que se crea un ficheiro que contén datos de carácter persoal na Vicepresidencia da Igualdade e do Benestar.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 21/01/2009

Mediante resolución conxunta da Secretaría Xeral da Vicepresidencia da Igualdade e do Benestar e da Secretaría Xeral do Benestar do 12 de agosto de 2008, pola que se crea a Rede Galega de Centros Sociocomunitarios de Benestar e se regulan as súas normas de organización e funcionamento, púxose en marcha o proceso de muda na organización dos centros sociais, que pasan a formar parte da Rede Galega de Centros Sociocomunitarios de Benestar. Nesa mesma resolución, e ao abeiro da Orde do 18 de agosto de 2000, pola que se aproba o Estatuto básico dos centros de servizos sociais da Comunidade Autónoma de Galicia, dispóñense as normas de organización e funcionamento dos centros integrados na Rede Galega de Centros Sociocomunitarios.
O punto quinto das citadas normas establece o réxime de participación das persoas usuarias nos centros sociocomunitarios de benestar, dispoñéndose dous órganos de participación, a asemblea xeral e o consello de persoas usuarias. Para a elección dos membros destes órganos establécese un procedemento electoral baseado na votación libre, directa e secreta, polo que se fai necesario, seguindo as mesmas normas, a elaboración do censo de usuarios-socios da Rede Galega de Centros Sociocomunitarios de Benestar, para que poidan concorrer aos procesos electorais destes.
A elaboración do Censo da Rede de Centros Sociocomunitarios de Benestar supón unha recollida de datos de carácter persoal, polo que, para darlle axeitadas garantías xurídicas no ámbito do dereito á intimidade persoal e á protección de datos, considerouse necesaria a creación dun ficheiro de datos de carácter persoal.
De conformidade co establecido no artigo 20 da Lei orgánica 15/1999, do 13 de decembro, de protección de datos de carácter persoal, a creación, modificación ou supresión dos ficheiros das administracións públicas só poderá facerse por medio de disposición xeral publicada no BOE ou diario oficial correspondente.
En consecuencia, e en virtude das facultades que me confire o artigo 34.6º da Lei 1/1983, do 22 de febreiro, reguladora da Xunta e da súa Presidencia,
DISPOÑO:
Artigo 1º.-Creación de ficheiros.
Mediante esta orde, a Vicepresidencia da Igualdade e do Benestar crea o ficheiro con datos de carácter persoal do Censo da Rede de Centros Sociocomunitarios, que se cita no anexo, nos termos e condicións establecidos na Lei orgánica 15/1999, do 13 de decembro, de protección de datos de carácter persoal.
Artigo 2º.-Dereitos dos afectados polos ficheiros.
As persoas afectadas polos ficheiros poden exercer o seu dereito de acceso, rectificación, cancelación e oposición ao tratamento de datos cando proceda, diante do órgano responsable do ficheiro.
Artigo 3º.-Utilización do ficheiros para fins de investigación ou estatísticos.
Nos casos en que se necesite utilizar datos de carácter persoal para algunha investigación ou tratamento estatístico relacionados con estes ficheiros, estes faranse con datos disociados. De non ser posible a disociación, solicitaráselles o consentimento expreso aos cidadáns para poder utilizar os datos con ese fin.
Artigo 4º.-Garantías de utilización dos ficheiros.
O titular do órgano administrativo responsable do ficheiro que se crea mediante esta orde adoptará as medidas necesarias para asegurar que os datos de carácter persoal que se atopen neles se utilicen para a finalidade para a que foron recollidos e para facer efectivas as garantías, obrigas e dereitos recoñecidos no artigo 18 da Constitución española, na Lei orgánica 15/1999, do 13 de decembro, de protección de datos de carácter persoal e o Real decreto 1720/2007, do 21 de decembro, polo que se aproba o regulamento de desenvolvemento da Lei orgánica 15/1999, do 13 de decembro, de protección de datos de carácter persoal.
Disposición derradeira
Esta orde entrará en vigor o día da súa publicación no Diario Oficial de Galicia.
Santiago de Compostela, 15 de decembro de 2008.
Anxo Manuel Quintana González
Vicepresidente da Igualdade e do Benestar
ANEXO
Ficheiro: Censo da Rede de Centros Sociocomunitarios.
a) Finalidade do ficheiro e usos previstos para el: xestión do censo de persoas socias-usuarias da Rede de Centros Sociocomunitarios de Benestar para poder organizar os seus procesos electorais, así como a promoción de actividades de desenvolvemento social e cultural.
b) Persoas ou colectivos sobre os que se pretenda obter datos de carácter persoal ou que resulten obrigados a subministralos: socios-usuarios da Rede de Centros Sociocomunitarios de Benestar.
c) Procedemento de recollida dos datos de carácter persoal: formularios en papel normalizados.
d) Estrutura básica do ficheiro e tipos de datos de carácter persoal incluídos nel: os datos de carácter persoal están contidos nun ficheiro de carácter mixto e son os seguintes:
Datos de carácter identificativo:
Nome e apelidos.
Número de DNI/NIF.
Enderezo.
Teléfonos.
Datos de características persoais:
Data nacemento.
Datos de circunstancias sociais:
Centro a que pertence.
Data de alta.
Data de baixa.
Número de socio.
e) Cesións de datos de carácter persoal e, de ser o caso, transferencias que se prevexan a terceiros países: non se prevén.
f) Órgano, ente ou autoridade administrativa responsable do ficheiro: Vicepresidencia da Igualdade e do Benestar. Secretaría Xeral do Benestar.
g) Servizo ou unidade diante do cal se poden exercer os dereitos de acceso, rectificación, cancelación e oposición: Vicepresidencia da Igualdade e do Benestar. Secretaría Xeral do Benestar. Dirección Xeral de Acción Social. Subdirección Xeral de Menores. Complexo administrativo de San Caetano s/n, Santiago de Compostela (A Coruña).
h) Nivel de medidas de seguranza adoptadas: básico.